ΚΑΝΟΝΙΣΜΟΣ (ΕΟΚ) αριθ. 500/86 ΤΟΥ ΣΥΜΒΟΥΛΙΟΥ της 25ης Φεβρουαρίου 1986 για τον καθορισμό των αρχικών ποσοτικών περιορισμών κατά την εισαγωγή στην Πορτογαλία πιτών προέλευσης τρίτων χωρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2, την πρόταση της Επιτροπής, Εκτιμώντας: ότι το άρθρο 245 της πράξης προσχώρησης προβλέπει ότι η Πορτογαλική Δημοκρατία μπορεί να εφαρμόσει, μέχρι τις 31 Δεκεμβρίου 1992, ποσοτικούς περιορισμούς κατά την εισαγωγή, προέλευσης τρίτων χωρών, των προϊόντων που αναφέρονται στο παράρτημα ΧΧΙ, και ιδίως των πιτών- ότι η εφαρμογή του άρθρου 245 της πράξης προσχώρησης από την Πορτογαλική Δημοκρατία απαιτεί τον καθορισμό της αρχικής ποσόστωσης για τα προαναφερθέντα προϊόντα- ότι ο μέσος όρος των εισαγωγών είναι ανώτερος από 3 % της πορτογαλικής παραγωγής πιτών- ότι η εφαρμογή των κριτηρίων που προβλέπονται στο άρθρο 245 της πράξης προσχώρησης οδηγεί, κατά συνέπεια στον καθορισμό αυτής της ποσόστωσης, με βάση το μέσο όρο των εισαγωγών κατά τα έτη 1982, 1983 και 1984- ότι ο παρών κανονισμός εφαρμόζεται για το σύνολο των τρίτων χωρών, με την επιφύλαξη εξάλλου των πρωτοκόλλων που θα συναφθούν με τις προτιμησιακές χώρες, σύμφωνα με το άρθρο 366 της πράξης προσχώρησης, ή των μεταβατικών μέτρων που αναφέρονται στο άρθρο 367 αυτής- ότι πρέπει ωστόσο να διευκρινισθεί ότι οι ποσότητες που προκύπτουν από τους ποσοτικούς περιορισμούς που καθορίζονται, κατ' εφαρμογή των άρθρων αυτών, περιλαμβάνονται σ' αυτή που καθορίζεται από τον παρόντα κανονισμό για το σύνολο των τρίτων χωρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η αρχική ποσόστωση που αναφέρεται στο άρθρο 245 της πράξης προσχώρησης που θα εφαρμοσθεί από την Πορτογαλική Δημοκρατία κατά την εισαγωγή, προέλευσης τρίτων χωρών, των πιτών που υπάγονται στη διάκριση 23.04 Β του κοινού δασμολογίου, καθορίζεται σε 110 000 τόνους. 2. Για την περίοδο από 1ης Μαρτίου έως 31 Δεκεμβρίου 1986, η ποσόστωση που αναφέρεται στην παράγραφο 1 μειώνεται κατά ένα έκτο. 3. Όσον αφορά τις προτιμησιακές χώρες, στην περίπτωση που τα πρωτόκολλα που αναφέρονται στο άρθρο 366 της πράξης προσχώρησης ή, ελλείψει αυτών, τα αυτόνομα μέτρα που λαμβάνονται, βάσει του άρθρου 367 της εν λόγω πράξης, προβλέπουν ποσοτικούς περιορισμούς, οι ποσότητες που προκύπτουν απο την εφαρμογή των προαναφερθεισών διατάξεων καθορίζονται πριν από τον καθορισμό των ποσοτήτων για τις άλλες τρίτες χώρες, τηρουμένης της παραγράφου 1.

Άρθρο 2

Οι λεπτομέρειες εφαρμογής του καθεστώτος των ποσοστώσεων που αναφέρεται στο άρθρο 245 της πράξης προσχώρησης, θεσπίζονται, εφόσον χρειαστεί, σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργάνωσης αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2).

Άρθρο 3

Ο παρών κανονισμός αρχίζει να ισχύει την 1η Μαρτίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Φεβρουαρίου 1986. Για το Συμβούλιο Ο Πρόεδρος Γ. ΒΡΑΚΣ

(1) ΕΕ αριθ. 172 της 30. 9. 1966, σ. 3025/66. (2) ΕΕ αριθ. L 362 της 31. 12. 1985, σ. 8.